DA Den Europæiske Unions Tidende L 338/101

KOMMISSIONENS AFGØRELSE

af 18. december 2009

om overdragelse til Den Tidligere Jugoslaviske Republik Makedonien af forvaltningen af støtte i relation til komponent V — landbrug og udvikling af landdistrikter inden for instrumentet til førtiltrædelsesbistand (IPA) for så vidt angår førtiltrædelsesforanstaltning 101, 103 og 302 i førtiltrædelsesperioden

(2009/987/EU)

EUROPA-KOMMISSIONEN HAR —

under henvisning til traktaten om om Den Europæiske Unions funktionsmåde,

under henvisning til Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (IPA) (1),

under henvisning til Kommissionens forordning (EF) nr. 718/2007 af 12. juni 2007 om gennemførelse af Rådets forordning (EF) nr. 1085/2006 om oprettelse af et instrument til førtiltrædelsesbistand (IPA) (2), særlig artikel 18 og 186,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3) (i det følgende benævnt »finansforordningen«), særlig artikel 53c og artikel 56, stk. 2,

under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4) (i det følgende benævnt »gennemførelsesbestemmelserne«), særlig artikel 35, og

ud fra følgende betragtninger:

(1) Ved forordning (EF) nr. 1085/2006 om oprettelse af et instrument til førtiltrædelsesbistand (IPA) fastsættes målsætningerne og hovedprincipperne for førtiltrædelsesbistand til kandidatlande og potentielle kandidatlande for perioden fra 2007 til 2013, og ansvaret for gennemførelsen overdrages til Kommissionen.

(2) Artikel 11, 12, 13, 14, 18 og 186 i forordning (EF) nr. 718/2007 om gennemførelse af Rådets forordning (EF) nr. 1085/2006 giver Kommissionen mulighed for at overdrage forvaltningsbeføjelser til modtagerlandene og fastsætte kravene til en sådan overdragelse i relation til komponent V — landbrug og udvikling af landdistrikter inden for instrumentet til førtiltrædelsesbistand.

(3) I henhold til artikel 7 i forordning (EF) nr. 718/2007 indgår Kommissionen og modtagerlandet en rammeaftale for at fastlægge og opnå enighed om reglerne for samarbejde om EU's finansielle bistand til modtagerlandet. Om nødvendigt kan rammeaftalen suppleres med en sektoraftale eller sektoraftaler, der dækker komponentspecifikke bestemmelser.

(4) Overdragelsen af forvaltningsbeføjelser til modtagerlandet forudsætter, at betingelserne i finansforordningens artikel 53c og artikel 56, stk. 2, samt i gennemførelsesbestemmelsernes artikel 35 opfyldes.

(5) Rammeaftalen om reglerne for samarbejde om EU's finansielle bistand til Den Tidligere Jugoslaviske Republik Makedonien inden for rammerne af gennemførelsen af bistanden inden for instrumentet til førtiltrædelsesbistand (IPA) mellem Den Tidligere Jugoslaviske Republik Makedoniens regering og Kommissionen for De Europæiske Fællesskaber blev indgået den 4. marts 2008.

(6) Den Tidligere Jugoslaviske Republik Makedoniens program for landbrug og udvikling af landdistrikter under IPA (i det følgende benævnt »IPARD-programmet«), der blev godkendt ved Kommissionens afgørelse K(2008) 677 af 25. februar 2008 i overensstemmelse med artikel 7, stk. 3, i forordning (EF) nr. 1085/2006 og artikel 184 i forordning (EF) nr. 718/2007, indeholdt en plan for de årlige fællesskabsbidrag og finansieringsaftalen.

(7) I den sektoraftale, der er indgået den 29. januar 2009 mellem Kommissionen for De Europæiske Fællesskaber, der handler på vegne af Det Europæiske Fællesskab, og Den Tidligere Jugoslaviske Republik Makedoniens regering, der handler på vegne af Den Tidligere Jugoslaviske Republik Makedonien, suppleres rammeaftalens bestemmelser, idet der fastsættes særlige bestemmelser for gennemførelsen og udførelsen af Den Tidligere Jugoslaviske Republik Makedoniens program for landbrug og udvikling af landdistrikter (IPARD-programmet) under instrumentet til førtiltrædelsesbistand (IPA).

(8) IPARD-programmet blev senest ændret den 23. september 2009 ved Kommissionens afgørelse K(2009) 7041.

(9) Ifølge artikel 21 i forordning (EF) nr. 718/2007 bør modtagerlandet udpege organer og myndigheder med ansvar for IPARD-programmets gennemførelse: den kompetente godkendelsesmyndighed, den nationale anvisningsberettigede, den nationale fond, forvaltningsmyndigheden, IPARD-agenturet og revisionsmyndigheden.

(10) Den Tidligere Jugoslaviske Republik Makedoniens regering har udnævnt den nationale fond, en organisatorisk enhed inden for finansministeriets centrale forvaltning, til at varetage den nationale fonds rolle og udføre de funktioner og opgaver, der er defineret i sektoraftalens bilag I.

(11) Den Tidligere Jugoslaviske Republik Makedoniens regering har udnævnt agenturet for finansiel støtte til landbrug og udvikling af landdistrikter til at varetage IPARD-agenturets rolle og udføre de funktioner og opgaver, der er defineret i sektoraftalens bilag I.

(12) Den Tidligere Jugoslaviske Republik Makedoniens regering har udnævnt forvaltningsmyndigheden inden for ministeriet for landbrug, skovbrug og vandøkonomi til at varetage forvaltningsmyndighedens rolle og udføre de funktioner og opgaver, der er defineret i sektoraftalens bilag I.

(13) Den kompetente godkendelsesmyndighed underrettede den 18. marts 2009 Europa-Kommissionen om godkendelsen af den nationale anvisningsberettigede og den nationale fond i overensstemmelse med artikel 12, stk. 3, i forordning (EF) nr. 718/2007.

(14) Den nationale anvisningsberettigede underrettede den 18. marts 2009 Europa-Kommissionen om godkendelsen af den operationelle struktur med ansvar for forvaltningen og gennemførelsen af IPA's komponent V — udvikling af landdistrikter i overensstemmelse med artikel 13, stk. 3, i forordning (EF) nr. 718/2007.

(15) Agenturet for finansiel støtte til landbrug og udvikling af landdistrikter, der varetager IPARD-agenturets rolle, og forvaltningsmyndigheden, der varetager forvaltningsmyndighedens rolle, vil være ansvarlige for gennemførelsen af de tre foranstaltninger, der er godkendt af den nationale anvisningsberettigede, ud af IPARD-programmets fire foranstaltninger: 101 »Investeringer i landbrugsbedrifter med henblik på at omstrukturere dem og bringe dem på niveau med fællesskabsstandarderne«, 103 »Investering i forarbejdning og markedsføring af landbrugs- og fiskeriprodukter med henblik på at omstrukturere disse aktiviteter og bringe dem på niveau med fællesskabsstandarderne« og 302 »Diversificering og udvikling af landdistrikternes økonomiske aktiviteter« således som defineret i programmet.

(16) Den 22. oktober 2008 og den 24. februar 2009 fremlagde de nationale myndigheder listen over støtteberettigede udgifter for Kommissionen i henhold til sektoraftalens artikel 32, stk. 3. Kommissionen godkendte denne liste den 17. april 2009.

(17) For at tage højde for kravene i rammeaftalens artikel 19, stk. 1, vil udgifterne i medfør af denne afgørelse kun komme i betragtning til samfinansiering, hvis de ikke er udbetalt før datoen for afgørelsen om overdragelse, dog med undtagelse af generelle omkostninger som omhandlet i artikel 172, stk. 3, litra c), i forordning (EF) nr. 718/2007. Udgifterne kommer i betragtning, hvis de er i overensstemmelse med principperne for forsvarlig økonomisk forvaltning, herunder navnlig for tilbageholdenhed og omkostningseffektivitet.

(18) I forordning (EF) nr. 718/2007 er det fastsat, at kravet om forhåndsgodkendelse, jf. artikel 18, stk. 2, i forordning (EF) nr. 718/2007, kan fraviges på grundlag af en analyse af, hvorvidt det pågældende forvaltnings- og kontrolsystem i hvert enkelt tilfælde fungerer effektivt, og der fastsættes udførlige bestemmelser angående udførelsen af den nævnte analyse.

(19) I henhold til artikel 14 og 18 i forordning (EF) nr. 718/2007 er der foretaget en fornyet gennemgang af de godkendelser, som er omhandlet i artikel 11, 12 og 13 i forordning (EF) nr. 718/2007, og der er foretaget en undersøgelse af de pågældende organers og myndigheders procedurer og strukturer, jf. den nationale anvisningsberettigedes ansøgning, herunder verifikation på stedet.

(20) Ikke desto mindre bygger den verifikation, som Kommissionen har foretaget med hensyn til foranstaltning 101 »Investeringer i landbrugsbedrifter med henblik på at omstrukturere dem og bringe dem på niveau med fællesskabsstandarderne«, foranstaltning 103 »Investering i forarbejdning og markedsføring af landbrugs- og fiskeriprodukter med henblik på at omstrukturere disse aktiviteter og bringe dem på niveau med fællesskabsstandarderne« og foranstaltning 302 »Diversificering og udvikling af landdistrikternes økonomiske aktiviteter« på et system, der for så vidt angår alle relevante elementer er operationelt, men endnu ikke er i drift.

(21) Selv om revisionsmyndigheden ikke er genstand for denne afgørelse, er det med verifikation på stedet evalueret, hvor velforberedt denne er på at virke som et funktionelt uafhængigt revisionsorgan på tidspunktet for indgivelse af ansøgningen til Kommissionen vedrørende pakken om godkendelse af, at forvaltningen overdrages.

(22) Den Tidligere Jugoslaviske Republik Makedoniens opfyldelse af kravene i finansforordningens artikel 56, stk. 2, og artikel 11, 12 og 13 i forordning (EF) nr. 718/2007 er blevet vurderet med verifikation på stedet.

(23) Af vurderingen fremgår det, at Den Tidligere Jugoslaviske Republik Makedonien opfylder kravene vedrørende foranstaltning 101, 103 og 302.

(24) Derfor bør kravet om forhåndsgodkendelse som omhandlet i artikel 18, stk. 1, i forordning (EF) nr. 718/2007 og finansforordningens artikel 165 fraviges, og den nationale anvisningsberettigede, den nationale fond, IPARD-agenturet og forvaltningsmyndigheden på et decentralt grundlag bør have overdraget de forvaltningsbeføjelser, der vedrører foranstaltning 101, 103 og 302 i Den Tidligere Jugoslaviske Republik Makedoniens program —

VEDTAGET FØLGENDE AFGØRELSE:

Artikel 1

1. Forvaltningen af den bistand, der er fastsat i IPA — komponent V angående landbrug og udvikling af landdistrikter inden for instrumentet til førtiltrædelsesbistand (IPA) overdrages til de berørte organer på de i denne afgørelse fastsatte betingelser.

2. Kravet om Kommissionens forhåndsgodkendelse af Den Tidligere Jugoslaviske Republik Makedoniens forvaltning, udbetaling og gennemførelse af funktioner med hensyn til foranstaltning 101 »Investeringer i landbrugsbedrifter med henblik på at omstrukturere dem og bringe dem på niveau med fællesskabsstandarderne«, foranstaltning 103 »Investering i forarbejdning og markedsføring af landbrugs- og fiskeriprodukter med henblik på at omstrukturere disse aktiviteter og bringe dem på niveau med fællesskabsstandarderne« og foranstaltning 302 »Diversificering og udvikling af landdistrikternes økonomiske aktiviteter« som omhandlet i artikel 18 i forordning (EF) nr. 718/2007 fraviges herved.

Artikel 2

Denne afgørelse finder anvendelse på grundlag af følgende strukturer, organer og myndigheder, der udpeges af Den Tidligere Jugoslaviske Republik Makedonien, med henblik på forvaltningen af foranstaltning 101, 103 og 302 i det program, der er fastlagt i IPA — komponent V:

a) den nationale anvisningsberettigede

b) den nationale fond

c) IPA's operationelle struktur — komponent V: — Forvaltningsmyndigheden — IPARD-agenturet.

Artikel 3

1. Forvaltningsbeføjelserne overdrages til de strukturer, organer og myndigheder, der er specificeret i denne afgørelses artikel 2.

2. De nationale myndigheder udfører yderligere verifikation for så vidt angår de i denne afgørelses artikel 2 omhandlede strukturer, organer og myndigheder for at sikre, at forvaltnings- og kontrolsystemet fungerer på tilfredsstillende vis. Verifikationen udføres inden indgivelsen af den første udgiftsanmeldelse med anmodning om godtgørelse vedrørende de i artikel 1, stk. 2, anførte foranstaltninger.

Artikel 4

1. Udgifter, der er afholdt forud for denne afgørelses dato, kan under ingen omstændigheder komme i betragtning, dog med undtagelse af generelle omkostninger som omhandlet i artikel 172, stk. 3, litra c), i forordning (EF) nr. 718/2007.

2. Udgifterne kommer i betragtning, hvis de er i overensstemmelse med principperne for forsvarlig økonomisk forvaltning, herunder navnlig for tilbageholdenhed og omkostningseffektivitet.

Artikel 5

Uden at foregribe eventuelle afgørelser om at yde støtte til individuelle modtagere i henhold til IPARD–programmet gælder de regler for, hvornår udgifter er støtteberettigede, som Den Tidligere Jugoslaviske Republik Makedonien har foreslået ved brev nr. 08-44/82 af 22. oktober 2008 og brev nr. 08-77/16 af 24. februar 2009, og som indgik til Kommissionen henholdsvis den 21. november 2008 under nr. A/31025 og den 24. marts 2009 under nr. A/7937.

Artikel 6

1. Kommissionen overvåger efterlevelsen af kravene vedrørende overdragelsen af forvaltningsbeføjelser som fastsat i artikel 17 i forordning (EF) nr. 718/2007.

2. Skulle Kommissionen på noget tidspunkt i forbindelse med gennemførelsen af denne afgørelse få den opfattelse, at Den Tidligere Jugoslaviske Republik Makedonien ikke længere efterlever de forpligtelser, der følger af denne afgørelse, kan Kommissionen træffe afgørelse om at tilbagekalde eller suspendere overdragelsen af forvaltningsbeføjelser.

Udfærdiget i Bruxelles, den 18. december 2009. På Kommissionens vegne José Manuel BARROSO Formand

(1) EUT L 210 af 31.7.2006, s. 82.

(2) EUT L 170 af 29.6.2007, s. 1.

(3) EFT L 248 af 16.9.2002, s. 1.

(4) EFT L 357 af 31.12.2002, s. 1.